  Анжелика Тихонова корреспондент 5-тӥ куартолэзе Ижкаре искусствоосъя «П.И. Чайковскийлэн шаераз» 62-тӥ фестиваль улсын Грузиысь тодмо кырӟась Нани Брегвадзе вуоз. Со сярысь Удмурт кун филармонилэн администрациез ивортэ. Совето Союзысь калык артистка одӥг концерт сётоз. Кырӟась калыке вӧлмем но яратоно луэм кырӟанъёссэ быдэстоз. Кылсярысь, «Сулико», «Тбилисо», «Снегопад», «Не оставляйте женщину одну» кырӟанъёссэ. Нани Брегвадзеен ӵош сцена вылэ нылыз – Екатерина (Эка) Мамаладзэ – потоз. Фортепианоен аккомпанемент концертмейстер Александр Сариев лэсьтоз. Нани Брегвадзелэн концертэз 5-тӥ куартолэзе лулчеберетъя «Аксион» дворецын ортчоз. Кутсконыз 19 часын. Ватсан Нани Брегвадзе – Совето Союзысь но Грузиысь кырӟась, пианистка, дышетӥсь. Совето Союзысь калык артистка. Вордӥськиз 1936-тӥ арын 21-тӥ пӧсьтолэзе Тбилисиын. Крезьгуръя школаез, бӧрысь крезьгуръя техникумез йылпумъяз. 1956-тӥ арысен Грузиысь политехнической техникумлэн эстрадая самодеятельной оркестраз пыриськиз. 1957-тӥ арын Москваын ортчем Егитъёслэн но студентъёслэн 6-тӥ дунневыл фестивальзылэн лауреатэз луиз. 1963-тӥ арын Тбилисиысь фортепиано классъя кун консерваториез йылпумъяз. Вокалъя нимысьтыз дышетскем ӧз басьты. Студент дыръяз К. Певзнерлэн кивалтэмез улсын эстрадая «Рэро» кун оркестрын кырӟаны кутскиз (1959-1964 аръёсы). 1964-тӥ арын Москваысь мюзик-холлэн Париже гастрольёсы ветлӥз. Соку нырысьсэ быдэс дуннелы тодмо «Олимпия» залысь сцена вылэ потаз. Гастрольёс бере сое «Орэра» вокалъя но крезьгуро арбериосын шудонъя ансамбле ӧтизы. Отын со 15 ар солистка вал, 80-лэсь трос кунъёсы вуылӥз. 1980-тӥ арысен сольной карьеразэ кутскиз. Тодэ вайытом, Воткае Чайковскийлэн каллыкуспо огинэзлэн Нидерландыысь ёзчиез вуоз.  Тегъёс: Лулчеберет Ижкар Чайковский кырӟан  